مصنوعی ذہانت

مصنوعی ذہانت (Artificial intelligence )یا AI کمپیوٹر سائنس دا او انگ ہے، جیڑھا ذہین مشیناں بݨاوݨ تے کَم کریندا ہے۔ AI دا اصل مقصد اینجھیاں مشیناں بݨاوݨ ہوندا ہے، جِہڑیاں انساناں وانڳوں سَوچ سَڳن، سِکھ سَڳن، اَتے گُنجھل دار مسئلیاں دا حل اَتے چُھٹکارا ݙے سَڳن۔ اِیہ ٹیکنالوجی انسانی ذہانت دی نقل کرݨ دی اَتے مشیناں کوں اِینویں کَم کرݨ دی صلاحیت ݙیوݨ دی کوشش کریندی ہے جِیہڑے انساناں واسطے ذہین سمجھے ویندن۔

## تاریخ

AI دی کھوج 1950 دی دہائی وِچ ٹُری، جݙاں سائنسداناں نے اِینجھیاں مشیناں بݨاوݨ دے بارے وِچ سَوچݨا شروع کیتا جِیہڑیاں سَوچ وی سَڳن اَتے سِکھ وی سَڳن۔ پَہلے AI پروگراماں وِچ نشانی دی دلیل سازی اَتے مسئلیاں کوں حل کرݨ تے زور ݙِتا ڳیا۔ وقت لنگھدا ڳیا نال AI نے وݙی تَرّقی کیتی، اَتے مشین لرننگ اَتے ڈیپ لرننگ وانڳوں نَویاں صلاحیتاں وجود وِچ آ ڳئیاں۔ اِیہ صلاحیتاںAI کوں وݙے پیمانے تے کَم کرݨ دے قابل بݨیندیاں ہِن۔

## صلاحیتاں

مصنوعی ذہانت وِچ مُختلف قسماں دیاں صلاحیتاں ورتیاں ویندن۔ کُجھ اہم صلاحیتاں درج ذیل ہِن:

•مشینی سِکھائی (Machine learning): 
مشینی سِکھائی او صلاحیت اے، جیندے ذریعے کمپیوٹر ڈیٹا توں سِکھ سڳدے ہِن اَتے اِیندی مدد نال اپݨے کم دی رِیت کوں وی بہتر بݨا سڳدے ہِن۔ اِیں صلاحیت وِچ الگوریتھم استعمال تھیندن، جِیہڑے ڈیٹا دے وِچ موجود نمونے لَبھیندن۔

•گَہری سِکھائی (Deep learning): 
 
گہری سِکھائی، مشینی سِکھائی دی ہِک وَنکی ہے، جِیہڑی مصنوعی نیورل نیٹ ورکس کوں اِستعمال کریندی ہے، جِیہڑے انسان دے دماغ وانڳوں کَم کریندن۔ اِیہ صلاحیتاں اوکھیاں معلومات کوں سمجھݨ وِچ ٻہوں کارآمد ثابت تھیندی ہے۔

•فطری زبانی کاروائی (Natural language processing):
 
فطری زبانی کاروائی کمپیوٹرز کوں انسانی زبان سمجھݨ اَتے اِیندے تے کَم کرݨ دی قابلیت ݙیندی ہے۔ اِیندے نال کمپیوٹرز لِکھیاں ہوئیاں ڳالھیں اَتے بولیاں ہوئیاں ڳالھیں سمجھݨ دے قابل تھیندے ہِن۔

•کمپیوٹری نِگاہ (Computer vision):
 کمپیوٹری نِگاہ کمپیوٹرز کوں تصويراں اَتے ویڈیوز کوں سمجھݨ اَتے اُنہاں تُوں معلومات کَݙھݨ دی صلاحیت ݙیندی ہے۔ اِیں صلاحیت وِچ کمپیوٹرز شیئاں کوں سنڄاݨݨ، اُنہاں دے رَنگ سنڄاݨݨ اَتے اُنہاں دی حَرکت کوں سمجھݨ دے قابل تھیندے ہِن۔

•روبوٹ سازی (Robotics):
 روبوٹ سازی، AI نال چَلݨ والے روبوٹس بݨاوݨ تے کَم کریندی یے۔ اِیں صلاحیت وِچ روبوٹس کوں اِینویں بݨایا ویندا ہے، جِءہڑے اپݨے آسوں پاسوں دے ماحول نال رَل مِل کے کَم کر سَڳن اَتے مُختلف کَم اَنجام ݙے سَڳن۔

## اِستعمال دیاں جاہیں (Applications)

AI دا اِستعمال اڄ کَل مُختلف جاہواں وِچ کیتا ویندا پیا ہِے۔ کُجھ اَہم اِستعمال دیاں جاہیں  درج ذیل ہِن:

•صحت وِچ (Healthcare):

AI لوگاں دی تشخیص کرݨ، علاج دی منصوبہ بندی کرݨ اَتے دوائیاں دی ایجاد وِچ مدد کریندی ہے۔ اِیندے نال مریضاں دا علاج بہتر طریقے نال کرݨ مُمکن تھیندا پیا ہِے۔

•مالیات وِچ (Finance):

AI مالیاتی دھوکے بازی پکڑݨ، لین دین وِچ مدد کرݨ اَتے خطرے دا اندازہ لاوݨ وِچ مدد ݙیندی یے۔ اِیندے نال مالیاتی نظام زیادہ سُدھارے وِچ آندا پیا ہے۔

•آوݨ ونڄݨ وِچ (Transportation):

AI آپ چلݨ والیاں گݙیاں بݨاوݨ، ٹریفک دا انتظام کرݨ اَتے رستیاں دی منصوبہ بندی کرݨ وِچ معاونت کریندی ہے۔ اِیندی مدد نال ٹریفک دے مسئلیاں کوں حل کرݨ دیاں کوششاں کیتیاں ویندیاں پئیاں ہِن۔

•پڑھائی وِچ (Education):

AI شاگردان کوں سِکھݨ وِچ مدد کرݨ، اُستاداں کِیتے پڑھاوݨ دے طریقے چَنگے بݨاوݨ اَتے تعلیم دی ودھائی کیتے مدد کریندی ہے۔ اِیں صلاحیت نال تعلیم زیادہ مؤثر اَتے ہَر ہِک واسطے ممکن تھیندی پئی ہے۔

•تفریح (Entertainment):
 
AI وِڈیوز بݨاوݨ، موسیقی تیار کرݨ اَتے کھیݙ بݨاوݨ وِچ مدد ݙیندی ہے۔ اِیندے نال مَن پَھروِݨ دے نَویں طریقے سامنے آندے پئے ہِن۔

•بݨاوݨ وِچ (Manufacturing):

AI کارخیاں وِچ پیداوار ودھاوݨ، لاگت گھٹاوݨ اَتے معیار بہتر بݨاوݨ وِچ مدد ݙیندی ہے۔ اِیندے نال کارخیاں دا کم زیادہ بہتر اَتے مؤثر تھیندا پیا ہِے۔

## چیلنجاں دیاں ڳالھیں (Challenges)

AI کوں کئی چیلنجاں دا سامݨا ہے، جِنّھاں وِچ کُجھ اَہم  درج ذیل ہِن:

•جانبداری (Bias):

 AI دے نظام اُنہاں ڈیٹا دی جانبداری کوں سِکھ سَڳدے ہِن، جِیندے نال اُنّھاں کوں سکھلائی ݙِتی ویندی ہے۔ اِیندے نال غلط یا غیر منصفانہ فیصلے تھیندے پئے ہِن۔

•صاف گوئی (Transparency):

کُجھ AI نظام اپݨے فیصلے اِین٘ویں کریندے ہِن جِیہڑے سمجھݨ ٻہوں اوکھے ہوندن، جِینکوں "بلیک باکس" دا مسئلہ وی آکھیا ویندا ہِے۔

•ملازمتاں تے اثر (Impact on jobs):

AI دی وجہ توں کُجھ ملازمتاں ختم تھی سَڳدیاں ہِن، اَتے انساناں کوں نویاں ملازمتاں لَبھݨ دی لوڑ پَے سَڳدی ہِے۔

•اَخلاقی پِڑ (Ethical concerns):

AI دے اِستعمال نال پرائیویسی، سلامتی اَتے انسانی حقوق دے بارے وِچ خطرے وھم پَیدا تھیندے ہِن۔

## آوݨ والے ویلیاں دی ڳالھ (Future)

AI وݙی تیزی نال ترقی کریندی پئی ہے اَتے آوݨ والے ویلیاں وِچ ساݙی زندگی تے اِیندے ٻہوں گہرے اَثرات تھیسن۔ AI دی مدد نال کُجھ اوکھے مسئلے حل تھی سڳدن، اَتے نویاں صلاحیتاں بݨ سڳدیاں ہِن۔ پَر اِیندے نال جُڑے چیلنجاں اَتے اَخلاقی مسئلیاں تے توجہ ݙیوݨ وی ٻہوں ضروری ہِے۔

## نِچوڑ (Conclusion)

مصنوعی ذہانت ہِک طاقتور شئے ہے، جِیہڑی کئی شعبیاں وِچ تبدیلیاں گھن تے آندی پئی ہِے۔ اِیندے فائدے اَتے نقصان ݙوہائیں ہِن، اَتے اِیں واسطے اِیندے اِستعمال وِچ ہوشیار رَاھوݨ دی لوڑ ہِے۔